Esileht Teemad Liit Armastame inimesi!
Jeesust järgida tähendab armastada, nagu Jumal armastab (Mt 5:45). Ennastohverdavalt. Kogetavalt. Õiglustunnet kriipivalt. Teadmata, kuidas armastusteole vastatakse. Järelejätmatult. Lootusrikkuses (1Kr 13). Oma armastusväärseid ja vahel ka keerulisi pereliikmeid, mittekristlasest abikaasat ja piiretrotsivaid lapsi, ebamugavaid kogudusekaaslasi ja pastoreid, äralangenud usklikke ja teisitiarvajaid, valutegijaid ja pilkajaid, ükskõikseid ja lõbujanulisi, rikkaid ja kodutuid jne, jne.
Armastada Jumalat:
tähendab lasta Jumalal end armastada, loobudes enesehaletsusest ja enesesüüdistamisest (Lk 7:48);
tähendab lasta Jumalal enda kaudu armastada kaaskristlasi – neid, kelle Päästjaks ja Issandaks on Jeesus saanud (Jh 13:34);
tähendab lasta Jumalal enda kaudu armastada Jumala kadunud lapsi – kõiki, kellele kuulub Johannese evangeeliumi 3. peatüki 16. ja 17. salmi tõotus.
Armastada inimesi tähendab alistuda Jumala otsusele ja meelevallale armastada.
Meile on antud Jumala armastuse kogemus, Jeesuse käsk ja meelevald Pühas Vaimus, et me ise ja Eestimaa inimesed kogeksid oma elu õnnistuseks, et „Jumal on armastus” (1Jh 4:7–11). Järgime Jeesust inimesi armastades!